Kommissie-inkomste: Hoe werk jou belasting? - Jou Geld | Solidariteit WêreldJou Geld | Solidariteit Wêreld
Tuis › 2016-wenke › Kommissie-inkomste: Hoe werk jou belasting?
Kommissie-inkomste: Hoe werk jou belasting?
Aangesien ons nou al lekker ver in die belastingseisoen is, wil ek graag bietjie gesels oor individue wat op 'n kommissiegrondslag werk en verdien.
As jy iemand is wat grotendeels kommissie verdien, byvoorbeeld 'n eiendomsagent of verkoopspersoon, moet jy gerus bietjie aandag gee.
Baie mense wat vir kommissie werk, moet dikwels van hul huis af werk en hulle eie elektrisiteit, telefoon, internet, petrol, ensovoorts gebruik om die kommissie te verdien.
Die meeste mense wat dit doen, weet nie dat hulle op hulle belastingopgawe teen die kommissie-inkomste kan eis vir hierdie uitgawes wat hulle uit hulle eie sakke moes betaal nie.
Die meeste mense wat dan uitvind hulle kan eis, het nie volledig rekord van hulle uitgawes vir die jaar gehou nie.
Kom ons kyk bietjie na verskillende goed waarvoor geëis kan word.
As jy 'n studeerkamer in jou huis het waaruit jy werk, kan jy van jou huislike uitgawes eis volgens die persentasie wat jou studeerkamer uitmaak van jou totale huisoppervlakte.
Kom ons gebruik 'n eenvoudige voorbeeld. Jan Alleman is 'n eiendomsagent en hy werk bedags uit sy studeerkamer. Sy huis is 100 m² groot en sy studeerkamer is 6 m² groot . Sy studeerkamer beslaan dus 6% van sy totale huisoppervlakte.
Kom ons kyk na sy uitgawes vir die jaar :
Water en elektrisiteit: R18 000
Erfbelasting: R3 600
Versekering: R6 000
Telefoon: R12 000
Internet: R3 600
Totaal: R43 200
Met ander woorde, R43 200 x 6 % = R2 592 tuiskantooruitgawes kan geëis word.
Huur of verband?
Jy vra dalk nou wat van my huur of wat van my verband ─ kan ek nie dit eis nie? Jy kan eis vir huur maar nie vir jou verbandbetaling nie aangesien dit 'n kapitaaluitgawe is.
Jy kan egter vir die rentegedeelte van jou verband eis aangesien dit 'n gewone uitgawe is en nie kapitaal nie. Die bank is veronderstel om jou aan die einde van elke jaar 'n staat te stuur wat wys presies hoeveel rente deur die loop van die jaar betaal is.
As jy jou selfoon grotendeels gebruik vir werk en nie 'n werkselfoon het of 'n selfoontoelaag ontvang nie, kan jy die uitgawe ook eis aangesien jou selfoon 'n belangrike hulpmiddel is om kommissie mee te verdien.
Drukwerk, skryfbehoeftes, ensovoorts
Vir al hierdie uitgawes kan geëis word.
As jy nie 'n toelaag ontvang van jou werkgewer nie, kan jy vir dié uitgawes ook eis. Jy moet egter 'n volledige logboek van sakereise hou.
As jy baie kommissie verdien en groot uitgawes het waarvoor jy moet eis, is dit beter om aansoek te doen om 'n belastingaanwysing.
Dit maak nie sin om elke maand 'n groot klomp geld aan belasting te betaal en dan weer 'n groot klomp terug te eis nie.
Daarvoor het die Suid-Afrikaanse Inkomstediens (SAID) die belastingaanwysingstelsel waarvolgens jy 'n sekere persentasie belasting elke maand betaal.
Kry raad by 'n belastingkonsultant oor watter persentasie belastingaanwysing die beste vir jou sal wees.
SAID sal byna elke keer iemand oudit wat uitgawes teen kommissie eis. Hulle verwag gewoonlik van jou om 'n inkomste-en-uitgawetabel op te stel, met dokumente om jou eise te bewys.